Document ID: 31986R2436

KOMISSION ASETUS (ETY) N:o 2436/86,
annettu 29 päivänä heinäkuuta 1986,
öljysiementen interventiota koskevista yksityiskohtaisista säännöistä annetun asetuksen N:o 282/67/ETY muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon Espanjan ja Portugalin liittymisasiakirjan,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(), sellaisena kuin se on viimeksi muutettuna asetuksella (ETY) N:o 1454/86(), ja erityisesti sen 24 a artiklan 3 kohdan,
sekä katsoo, että
asetuksen N:o 136/66/ETY 24 a artiklassa säädetään, että rapsin- ja rypsinsiementen niin sanottujen "00-lajikkeiden" interventiohintaa korotetaan lisällä; tämä nimitys olisi määriteltävä siementen glukosinolaattipitoisuuden perusteella,
vähäglukosinolaattisen syysrapsin tutkimuksen tämänhetkisen tilanteen huomioon ottamiseksi olisi siirtymäkauden ajaksi myönnettävä nimitys "00-lajike" rapsin- ja rypsinsiemenille, joiden glukosinolaattipitoisuus on toivottavaa suurempi,
öljysiementen näytteiden otosta ja muokkaamisesta sekä määritysmenetelmistä 23 päivänä syyskuuta 1968 annetun komission asetuksen (ETY) N:o 1470/68(), sellaisena kuin se on viimeksi muutettuna asetuksella (ETY) N:o 2435/86(), liitteessä VIII tarkoitettua glukosinolaattipitoisuuden yhteistä määritysmenetelmää on vielä paranneltava; siirtymäkauden ajan olisi sallittava glukosinolaattipitoisuuden määrittäminen menetelmillä, jotka tarjoavat vastaavat takeet kuin yhteinen menetelmä,
olisi tarkennettava edellytykset, joilla interventiohinnalle voidaan myöntää lisä, ja tämän seurauksena olisi täydennettävä komission asetus N:o 282/67/ETY(), sellaisena kuin se on viimeksi muutettuna asetuksella (ETY) N:o 1808/85(),
asetuksen N:o 282/67/ETY 7 artiklassa säädetään korotusten ja alennusten soveltamisesta interventioon tarjottuihin siemeniin, jotka eivät vastaa vakiolaatua; markkinointivuoden 1985/1986 aikana tapahtuneen hintojen kehityksen sekä auringonkukansiementen vakiolaadun muutoksen, josta säädetään rapsin-, rypsin- ja auringonkukansiementen tavoitehinnan ja interventiohinnan vahvistamisesta markkinointivuodeksi 1986/1987 13 päivänä toukokuuta 1986 annetussa neuvoston asetuksessa (ETY) N:o 1457/86(), vuoksi olisi muutettava näitä asetuksen N:o 282/67/ETY liitteessä I olevia kyseisiä korotuksia ja alennuksia; Espanjassa interventioon tarjottujen auringonkukansiementen osalta olisi säädettävä erityisistä korotuksista ja alennuksista, joissa on otettu huomioon tässä jäsenvaltiossa noudatettavat hinnat, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus N:o 282/67/ETY seuraavasti.
1) Lisätään 3 artiklaan 4 kohta seuraavasti:
"4. Rapsin- ja rypsinsiemeniä nimitetään "00-lajikkeeksi" silloin, kun niiden glukosinolaattipitoisuus on enintään 20 mikromoolia yhdessä grammassa siemeniä. Siementen on oltava tasalaatuisina erinä.
Markkinointivuosina 1986/1987 ja 1987/1988 glukosinolaattien sallittu enimmäispitoisuus "00-lajikkeen" rapsin- ja rypsinsiemenissä on kuitenkin 35 mikromoolia yhdessä grammassa siemeniä."
2) Korvataan 4 artikla seuraavasti:
"4 artikla
Näytteet otetaan, laboratorionäytteet muokataan määritettäviksi näytteiksi ja öljy-, erukahappo-, kosteus- ja glukosinolaattipitoisuus sekä epäpuhtauksien pitoisuus määritetään komission asetuksen (ETY) N:o 1470/68() liitteissä I PVIII määritellyillä yhteisillä menetelmillä.
Markkinointivuosina 1986/1987 ja 1987/1988 jäsenvaltiot voivat kuitenkin päättää, että glukosinolaattipitoisuus voidaan määrittää asianomaisen pyynnöstä muilla menetelmillä, joiden tulokset ovat yhteensopivia yhteisen menetelmän tulosten kanssa. Asianomaisten jäsenvaltioiden on ilmoitettava komissiolle näistä muista menetelmistä ennen niiden käyttöä.
3) Lisätään 7 artiklaan kaksi kohtaa seuraavasti:
"Asetuksen N:o 136/66/ETY 24 a artiklassa tarkoitettu lisä interventiohintaan myönnetään sellaisten rapsin- ja rypsinsiementen erille, jotka täyttävät nimityksen "00-lajike" vaatimukset 3 artiklan 4 kohdan mukaisesti. Tarjoajan on maksettava glukosinolaattipitoisuuden määrityksestä aiheutuvat kustannukset.
Jos yhteisestä menetelmästä poikkeavalla menetelmällä määritetty glukosinolaattipitoisuus on suurempi kuin 30 mikromoolia yhdessä grammassa ilmassa kuivattuja siemeniä, nimitys "00-lajike" voidaan myöntää kyseisille siemenille ainoastaan yhteisellä menetelmällä tehdyn uuden määrityksen tulosten perusteella."
4) Kumotaan 7 a artikla.
5) Korvataan liite I tämän asetuksen liitteellä.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1986.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä heinäkuuta 1986.

Labels: 3
2
17